Source: https://privlac.sk/blog/novy-zakon-o-rybarstve-n51
Timestamp: 2019-02-21 07:22:51+00:00

Document:
Nový zákon o rybárstve.
> Blog> Rybárske revíry>Nový zákon o rybárstve.
Publikované : 2019-01-21 13:43:44
Dňom 1.1.2019 vstúpil do platnosti nový zákon č. 216 o rybárstve z dielne Ministerstva životného prostredia Slovenskej republiky a súbežne s ním aj vykonávacia vyhláška č. 381 ktorou sa zákon č. 216/2018 Z.z. o rybárstve a o doplnení zákona č. 455/1991 Zb. vykonáva.
Nový zákon so sebou prináša množstvo zmien a nových definícií, ktoré sa rapídne dotknú výkonu rybárskeho práva. V nasledujúcom texte uvediem tie z nich, ktoré ma subjektívne najviac zaujali.
§ 13 zákona - Ochrana rýb
(3) V kaprových vodách sa zakazuje lov všetkých rýb od 15.Marca do 31.Mája; to neplatí od 1.Mája do 31.Mája, ak užívateľ uskutočňuje rybárske preteky alebo športové rybárske preteky.
(5) Zákaz lovu všetkých rýb podľa odseku 3 sa nevzťahuje na a) kaprové vody, ktoré sú vodným tokom, okrem vodných nádrží, slepých ramien, mŕtvych ramien a odstavených ramien, b) kaprové vody, ktoré sú ostatnými vodnými plochami.
Ostatnými vodnými plochami sa podľa § 2 zákona odseku 2 myslí:
j) ostatná vodná plocha je najmä štrkovisko, prepadlina, pieskovňa, hlinisko, rašelinisko a bočná vodná nádrž lokálneho významu nachádzajúca sa napríklad v parkoch, sadoch, viniciach, chmeľniciach, záhradách a vo zverniciach, požiarna nádrž a priemyselná nádrž s možnosťou rybárskeho využitia.
Asi najzásadnejšia zmena, ktorá hovorí, že sa ruší všeobecný zákaz lovu už aj na ostatných vodných plochách. Rybári budú môcť loviť celoročne na väčšine vodných plôch s ohľadom na individuálnu druhovú ochranu rýb. Neplatí pre Vodné Nádrže.
§ 10 vyhlášky - Čas individuálnej ochrany rýb
e) od 15.marca do 31.mája – kapor rybničný (Cyprinus carpio) v kaprových vodách; čas individuálnej ochrany neplatí od 1.mája do 31.mája, keď je jeho lov a privlastnenie povolené v čase rybárskych pretekov, čas individuálnej ochrany sa nevzťahuje na ostatné vodné plochy, v ktorých je lov kapra rybničného povolený od 1.januára do 31.decembra podľa § 13 ods. 5 písm. b) zákona.
Ďalšia zásadná zmena – zrušenie individuálnej druhovej ochrany Kapra na miestnych vodách spadajúcich pod definíciu „ostatné vodné plochy“. Kapor má byť na týchto revíroch celoročne loviteľný s možnosťou ponechania si úlovku. Resp. taký bol aspoň úmysel predkladateľov zákona a také boli ich komentáre.
No z môjho laického pohľadu tu vidím jeden rozpor, a to:
§ 14 zákona - Individuálna ochrana rýb hovorí že:
a) loviť jednotlivé druhy rýb v čase ich individuálnej druhovej ochrany okrem lovu generačných rýb na účely ich reprodukcie vykonávaného užívateľom.
Takže teraz neviem, môže vyhláška § 10 ods. 1 písm. e)povoliť celoročný lov kapra v ostatných vodách, ak to zákon § 14 písm. a) zakazuje?
Nie som právnik, nie som istý ako sa daný text má vyložiť. Bolo by potrebné vysvetlenie fundovaných.
§ 11 vyhlášky - Denný čas lovu rýb
Rozšírenie doby nonstop lovu o mesiac Október. V Máji posuv na dobu lovu medzi 4.00 – 24.00 hod.
§ 18 zákona - Zakázané spôsoby lovu rýb v kaprových vodách
h) loviť prívlačou a muškárením s použitím strímra alebo inej napodobeniny rybky od 15.marca do 31.mája.
Pre mňa celkom potešujúca správa. Čakanie na začiatok prívlačovej sezóny sa skráti o 15 dní a celá sezóna sa natiahne až do 15.Marca.
§ 18 vyhlášky – Spôsoby lovu rýb
(6) Lov rýb pod ľadom je spôsob lovu zo zamrznutej vodnej hladiny rybárskeho revíru vytvoreného z ostatnej vodnej plochy cez otvor vytvorený v ľadovej pokrývke s veľkosťou maximálne 25x25cm alebo 25cm v priemere. Rybársky revír, v ktorom sa môže vykonávať lov rýb pod ľadom určí užívateľ. Povoleným spôsobom lovu je lov na plávanú a lov prívlačou. Lov rýb pod ľadom je na vlastné nebezpečie a podmienky takéhoto lovu určí užívateľ a uvedie v povolení alebo rybárskom poriadku. Zoznam takýchto revírov platný na obdobie troch rokov užívateľ oznámi ministerstvu životného prostredia do 31.marca.
Zákon konečne umožňuje rybárom venovať sa počas zimného obdobia tomuto špecifickému spôsobu lovu. Výrazne tým zatraktívňuje a predĺžuje rybársku sezónu.
§ 16 zákona - Zakázané spôsoby lovu rýb v pstruhových vodách
f) používať pri love sbirolino, bublinu, bavorské drievko a ich napodobeniny s rovnakou funkciou okrem vodných nádrží a ostatných vodných plôch.
Takže koniec sbira na pstruhových riekach.
c) loviť na umelé nástrahy s väčším počtom háčikov ako tri pri love na prívlač
d) loviť na háčiky s väčším počtom hrotov ako tri
Chápem to tak, že sa konečne vyriešila dilema o wobleroch, či je legálne na nich mať umiestnené 2-3 trojháky.
b) od 1.januára do 31.mája
ploska pásavá (Alburnoides bipunctatus)
Ploska pásavá už teda nie je zákonom chránená a jej lov sankcionovaný, ale je loviteľná s ohľadom na individuálnu ochranu a použiteľná ako nástrahová rybka.
Sbiro bolo častým predmetom diskusií, či je alebo nie je možné používať ho legálne počas prívlačovej výluky. Vyhláška to už jasne zadefinovala, považuje sa za prívlač.
§ 9 zákona - Rybársky revír s režimom chyť a pusť
V rybárskom revíri s režimom „chyť a pusť sa zakazuje
b) loviť ryby háčikmi s protihrotom okrem lovu v kaprových vodách.
Čiže lov s háčikmi s protihrotom v pstruhovej Ch&P už nemajú len odporúčací charakter, ako to bolo do nedávna v našej organizácií, ale aj mandatórny.
l) loviť ryby z rybárskeho člna na vodných nádržiach od 1.januára do 31.mája.
Prekvapujúce, od 1.Januára do 15.Marca, kedy je ešte prívlač povolená, ju nie je možné realizovať z člna.
Je to len časť aplikovaných zmien. Celý text týchto dvoch dokumentov, zákona aj vyhlášky je dostupný cez odkazy v hornej časti článku.

References: § 13
 § 2

§ 10
 § 13

§ 14
 § 10
 § 14

§ 11

§ 18

§ 18

§ 16

§ 9